Kun niin moni on sitä minulta tiedustellut, ilmoitan nyt tasapuolisesti kaikille, että Helsingin sanomien tieto pitää paikkansa: en hae Helsingin apulaiskaupunginjohtajan virkaa, koska vihreä valtuustoryhmä asettui keskiviikkona tukemaan Anni Sinnemäkeä tuohon tehtävään.

Apulaiskaupunginjohtajat ovat Helsingissä luonteeltaan aika samanlaisia kuin ministerit valtionhallinnossa; välittävänä toimijana valtuuston ja virkamieskunnan välissä. Siksi ne ovat avoimesti poliittisia valintoja. Tehtävää ei voi menestyksellä hoitaa ilman oman ryhmän tukea. Ajatus, että muut ryhmät valitsisivat vihreiden edustajan johtajistossa, ei nyt vain käy päinsä. Nykyinen tilanne on laillisuuden kannalta vähän rajatapaus. Siksi Helsingissä on tarkoitus siirtyä Tampereen tavoin pormestarimalliin ensi valtuustokauden aikana ja siksi tämä tehtävä on määräaikainen päättyen seuraaviin kunnallisvaaleihin.

Annilla ei ole tämän alan kokemusta, mutta hän on osoittautunut politiikassa taitavaksi ja asioita nopeasti oppivaksi. Ministerin tehtävän – joka on hyvin samanlaista työtä kuin apulaiskaupunginjohtajan työ – hän hoiti menestyksellisesti ja sai kiitosta siitä muilta hallitusryhmiltä. Ei muuten ollut Pekka Korpisellakaan alan kokemusta, kun hänestä tuli tämän saman viran hoitaja.

Uskon siis, että Annista tulee hyvä apulaiskaupunginjohtaja – niin kuin olisi tullut minustakin.

Kunhan akj-vaali on ohi, julkistan tällä listalla kaikkien käytettäväksi ajatuksiani siitä, mitä olin ajatellut kiinteistötoimessa muuttaa.